Reprezentanţii DRDP Craiova au anunţat, sâmbătă, că angajatul rănit în accidentul de pe DN 6 a murit.
„Cu toate eforturile supraomeneşti, depuse de personalul medical, cu toate rugăciunile familiei şi colegilor, colegul nostru rănit în tragicul accident de pe DN 6, din urmă cu 2 săptămâni, nu a reuşit să treacă peste gravitatea rănilor suferite şi a decedat. Suntem alături de familia greu încercată şi vom ajuta cu tot ce este nevoie, ca o adevărată familie ce suntem”, a transmis Călin Cosmin, directorul regional al DRDP Craiova.
În 24 aprilie, o femeie, angajată la DRDP Craiova a murit, iar un coleg al acesteia a fost grav rănit în urma unui accident rutier. Ei făceau lucrări de decolmatare când au fost loviţi de un vehicul.
Reprezentanţii Inspectoratului de Poliţie al Judeţului Dolj anunţau că accidentul a fost provocat de un şofer bulgar.
„În după-amiaza zilei de 24 aprilie a.c., Inspectoratul de Poliţie Judeţean Dolj a fost sesizat cu privire la producerea unui eveniment rutier pe DN 6, în localitatea Răcarii de Sus. La faţa locului s-au deplasat poliţişti din cadrul Poliţiei Oraşului Filiaşi care au constatat faptul că un bărbat, de 68 de ani, cetăţean bulgar, în timp ce conducea un TIR pe DN 6, în localitatea Răcarii de Sus, a intrat în coliziune faţă-spate cu o autoutilitară pe care a proiectat-o în două persoane. Este vorba despre o femeie de 45 de ani şi un bărbat de 54 de ani, ce efectuau lucrări de întreţinere a carosabilului, pe banda 1”, arătau poliţiştii.
Ei precizau că şoferul a fost testat cu aparatul etilotest, rezultatul fiind negativ.
Ați sesizat o eroare într-un articol din Libertatea? Ne puteți scrie pe adresa de email eroare@libertatea.ro